บลจ.วรรณเสนอกองทุน”ONE-ULTRA”กระจายสินทรัพย์ลงทุนขาย 20-28 ส.ค.
 นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ เปิดเผยว่า ขณะนี้บริษัทเปิดเสนอขายครั้งแรก (IPO) กองทุนเปิด วรรณ อัลตร้า อินคัม ฟันด์ (ONE-ULTRA) ระหว่างวันที่ 20-28 สิงหาคมนี้ ซึ่งมีนโยบายลงทุนในตราสารทุน ตราสารหนี้ ตราสารกึ่งหนี้กึ่งทุน หรือเงินฝากทั้งในประเทศหรือ/และต่างประเทศ
21 ส.ค. 2558

นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ เปิดเผยว่า ขณะนี้บริษัทเปิดเสนอขายครั้งแรก (IPO) กองทุนเปิด วรรณ อัลตร้า อินคัม ฟันด์ (ONE-ULTRA) ระหว่างวันที่ 20-28 สิงหาคมนี้ ซึ่งมีนโยบายลงทุนในตราสารทุน ตราสารหนี้ ตราสารกึ่งหนี้กึ่งทุน หรือเงินฝากทั้งในประเทศหรือ/และต่างประเทศ
ซึ่งกองทุน ONE-ULTRA มีนโยบายจ่ายปันผลปีละไม่เกิน 4 ครั้ง ซึ่งผู้ถือหน่วยลงทุนในกองทุน ONE-ULTRA จะได้รับสิทธิความคุ้มครองสิทธิประโยชน์ประกันชีวิตและค่ารักษาพยาบาลจากประกันสุขภาพ ตามเงื่อนไขกรมธรรม์ประกันชีวิตและสุขภาพของบริษัท เอไอเอ จำกัด ซึ่งสิทธิการคุ้มครองจะขึ้นอยู่กับจำนวนหน่วยของผู้ถือหน่วยลงทุน
ภาพการลงทุนในช่วงที่เหลือของปีนี้ ปัจจัยหลายอย่างยังคงต้องติดตาม ดังนั้น คาดว่าสินทรัพย์ทางการเงินทั่วโลกยังคงต้องเผชิญความผันผวนต่อไปอีกระยะ โดยจุดเด่นด้านกลยุทธ์ของกองทุน เพื่อสร้างผลตอบแทนควบคู่กับการลดความเสี่ยง ทำให้ในช่วงแรกกองทุน ONE-ULTRA จะเน้นลงทุนตราสารหนี้เอกชนชั้นดีที่ให้ผลตอบแทนดี ประมาณ 60-70% ของพอร์ต เนื่องจากปัจจุบันนี้ ตราสารหนี้เภาคเอกชนยังให้ผลตอบแทนสูงกว่าตราสารหนี้ภาครัฐ ขณะที่อัตราดอกเบี้ยภายในประเทศ
บลจ.วรรณ มีมุมมองว่า ในช่วงที่เหลือของปีนี้ ทางธนาคารแห่งประเทศไทย (ธปท.) จะคงอัตราดอกเบี้ยนโยบายทั้งปีที่ระดับ 1.50% แต่อย่างไรก็ดี ในภาวะที่อัตราเงินเฟ้อยังอยู่ในระดับต่ำจากการปรับลดลงของราคาน้ำมัน ประกอบกับการชะลอตัวของเศรษฐกิจในช่วงปลายปี 2558 บริษัทคาดว่ามีความเป็นไปได้ที่ทางธปท. อาจพิจารณาปรับอัตราดอกเบี้ยลงอีกครั้ง เพื่อกระตุ้นเศรษฐกิจ
ด้านตลาดหุ้นในประเทศ บริษัทประเมินเป้าหมายของดัชนีปีนี้ อยู่ที่ระดับ 1,457 จุด คิดเป็นระดับ PE ที่ระดับ 15 เท่า คาดการณ์ในไตรมาส 4/2558 ตลาดหุ้นไทยมีแนวโน้มฟื้นตัวกลับมา โดยจะมีเม็ดเงินจากกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) เข้ามาเพิ่มความน่าสนใจให้กับตลาดหุ้นไทย
อย่างไรก็ดีในระยะสั้น คาดว่านักลงทุนต่างชาติจะยังคงไม่กลับเข้าเพิ่มน้ำหนักในหุ้นไทย เนื่องจากยังรอดูปัจจัยทางเศรษฐกิจ และปัจจัยทางการเมืองอย่างใกล้ชิด ดังนั้น บลจ.วรรณ มองว่า ตลาดหุ้นไทยยังมีความน่าสนใจ เพียงแต่ผู้ลงทุนต้องพิจารณาเลือกลงทุนให้เหมาะสมเป็นรายอุตสาหกรรม
ขณะที่ตลาดหุ้นต่างประเทศ ในระยะยาวยังคงเติบโตตามการเติบโตของเศรษฐกิจโลก แม้ว่าการฟื้นตัวยังมีความเปราะบาง เนื่องจากยังมีปัจจัยกดดันจากความกังวลเรื่องความผันผวนของตลาดหากธนาคารกลางสหรัฐ(เฟด) ปรับขึ้นอัตราดอกเบี้ย ซึ่งต้องติดตามมุมมองเศรษฐกิจสหรัฐว่า ยังพัฒนาดีขึ้นต่อเนื่องหรือไม่ โดยเฉพาะในภาคตลาดแรงงานและอัตราค่าแรงที่ต้องมีแนวโน้มเพิ่มขึ้น ซึ่งจะเพิ่มโอกาสให้เฟดพิจารณาปรับอัตราดอกเบี้ยในช่วงเดือนกันยายนนี้ อย่างไรก็ดีคาดว่าความผันผวนของตลาดจากการปรับขึ้นอัตราดอกเบี้ยของธนาคารกลางสหรัฐอาจไม่มาก เนื่องจากตลาดหุ้นได้เริ่มทยอยรับรู้ผลเชิงลบไปเรียบร้อยแล้ว  
จากปัจจัยดังกล่าวข้างต้น บริษัทมองว่า กลยุทธ์การลงทุน ที่สามารถช่วยบริหารความเสี่ยง จากความผันผวนของตลาดควบคู่กับการสร้างผลตอบแทน โดยใช้หลักการการจัดสรรเงินลงทุน (Active Asset Allocation) หรือเลือกลงทุนในสินทรัพย์ให้หลากหลาย ซึ่งเป็นกลยุทธ์หลักที่ใช้บริหารการลงทุนของกองทุน ONE-ULTRA เพื่อให้มีความเหมาะสมภาวะเศรษฐกิจ และปัจจัยที่เกี่ยวข้อง ซึ่งแตกต่างกันไปในแต่ละช่วงเวลา จะเป็นกลยุทธ์ที่เหมาะสมกับภาวะตลาดในช่วงนี้